J. K. Rowling

**Joanne  Rowling** (s. 31. heinäkuuta 1965), kirjailijanimet **J. K. Rowling** ja **Robert Galbraith**, on brittiläinen kirjailija. Hän on kirjoittanut fantasiakirjasarjan *[[Harry Potter]]*. Kirjat ovat saavuttaneet maailmanlaajuista huomiota, voittaneet lukuisia palkintoja ja niitä on myyty yli 500 miljoonaa kappaletta. *Potter*-sarjasta on tullut kaikkien aikojen myydyin kirjasarja, ja se on ollut pohjana elokuvasarjalle, josta on tullut kolmanneksi tuottoisin elokuvasarja kautta aikojen. Rowling antoi suostumuksensa elokuvien käsikirjoituksille ja toimi tuottajana sarjan viimeisessä osassa. Rowling on yksi harvoista kirjailijoista, joiden kaikista romaaneista on sovitettu televisio- tai elokuvaversio.

Rowling julkaisi esikoisromaaninsa *[[Harry Potter ja viisasten kivi]]* vuonna 1997. Hän kirjoitti sarjaan kuusi jatko-osaa, joista viimeinen *[[Harry Potter ja kuoleman varjelukset]]* ilmestyi vuonna 2007. Sen jälkeen Rowling on kirjoittanut kuusi aikuisille tarkoitettua romaania, *[[Paikka vapaana]]* (2012) ja – salanimellä Robert Galbraith – seitsemän rikosromaania. *Cormoran Strike* -rikossarjan ensimmäinen osa *[[Käen kutsu]]* ilmestyi vuonna 2013. Hän on myös julkaissut lastenromaanin *Ikkabog* (2020).

Vuodesta 2019 lähtien Rowling alkoi esittää julkisia kommentteja transihmisistä ja vastusti pyrkimyksiä korvata syntymässä määritetyn sukupuolen oikeudellinen määritelmä sukupuolen itsemäärittelyllä. HLBTQ-oikeusjärjestöt ja muut kriitikot, mukaan lukien tutkijat, ovat tuominneet hänet transfobiseksi. Tämä on vaikuttanut hänen julkiseen kuvaansa ja lukijoiden suhtautumiseen hänen teoksiinsa.

## Elämä
### Lapsuus
Joanne Rowling syntyi Yaten kaupungissa Etelä-Gloucestershiressa vuonna 1965. Yaten sijasta hänen syntymäpaikakseen mainitaan usein virheellisesti lähellä sijaitseva Chipping Sodbury. Hänen isänsä Peter John Rowling työskenteli harjoittelijana lentokoneenmoottoritehtaan kokoonpanolinjalla. Äiti Anne Rowling (o.s. Volant) jäi kotiäidiksi Joannen synnyttyä. Vuonna 1967 perheeseen syntyi vielä toinen tytär, Dianne.

Kirjat olivat Rowlingin elämässä läsnä lapsesta saakka. Hänen äitinsä luki tyttärelleen satuja ja isäkin ehtiessään. Kenneth Grahamen teos *[[Kaislikossa suhisee]]* tuli Rowlingille tutuksi ja rakkaaksi jo varhain. Kirjoittamisen Rowling aloitti jo lapsena. Viisivuotiaana Rowling aloitti St. Michael’s Church of England -koulun. Kahden vuoden kuluttua hän aloitti ala-asteen ja varsinaisen opiskelun.

Rowlingit muuttivat vuonna 1974 Tutshillin kylään. Heidän tyttärensä siirtyi käymään Tutshill Church of England -koulua. Hänen kohdalleen osui opettaja, joka jakoi luokan osiin sillä perusteella, kuinka hyvin oppilaat menestyivät laskentokokeessa. Rowling menestyi aluksi kehnosti, mutta paransi suoritustaan aikaa myöten ja siirtyi luokassa paremmille paikoille. Opettajan menetelmät olivat vanhanaikaisia, ja Rowling inhosi häntä.

Tutshillissä asuessaan Rowling harrasti lukemisen lisäksi partiota, jossa hänen äitinsä oli myös mukana tekemässä vapaaehtoistyötä. Äiti vietti muutenkin paljon aikaa lastensa kanssa. Yhdeksänvuotiaana Rowling luki Elizabeth Goudgen kirjan *The Little White Horse*, joka teki häneen suuren vaikutuksen ja joka vaikutti myös myöhemmin Harry Potter -kirjoihin.

### Opiskeluaika

Wyedeanin yläasteelle siirtyessään Rowling pääsi eroon inhoamistaan opettajista. Hän muuttui myös aikaisempaa sosiaalisemmaksi, ja hänet valittiin viimeisenä vuonna koulun johtajatytöksi. Rowlingin äiti sai pian työpaikan koulun yhteydessä toimivasta laboratoriosta. Rowling itse menestyi koulussa hyvin, vaikka jotkut oppilaat ja opettajatkin kiusasivat häntä. Rowling oli jopa ainekirjoituksessa kärkitasoa. Hänen opettajansa rohkaisi myös oppilaita aivan eri tavalla kuin aikaisemman koulun luokitteleva opettaja. Teini-iässä Rowling luki kirjoja suurella innolla, ja hänen lempikirjailijakseen nousi Jane Austen.

1980-luvun alussa paljastui, että äiti Anne sairasti MS-tautia, joka hankaloitti vähitellen hänen päivittäistä elämäänsä. Siitä huolimatta Joanne jatkoi menestyksekkäästi koulunkäyntiään. Hän ystävystyi Séan Harris -nimisen kouluun tulleen uuden pojan kanssa; tästä tulikin Rowlingin pitkäaikainen ja hyvä ystävä vielä senkin jälkeen, kun Rowling valmistui koulusta. Hän pyrki yläasteen jälkeen Oxfordin yliopistoon mutta jäi niukasti valittujen ulkopuolelle.

Rowling aloitti opinnot Exeterin yliopistossa heti Wyedeanin koulusta valmistuttuaan. Rowling valitsi pääaineekseen ranskan, mutta ei menestynyt siinä erityisen hyvin. Hänen huolellisuudessaan oli toivomisen varaa, ja aikaa kului paljon muuhun kuin opiskeluun, muun muassa kahvilassa ja baareissa oleiluun. Opintoihin kuuluvan Ranskassa vietettävän vuoden Rowling kulutti opettamalla englantia Pariisissa.

Yliopistoaikanaan Rowling tutustui J. R. R. Tolkienin teokseen *[[Taru sormusten herrasta]]*, joka Rowlingin elämäkerran kirjoittaneen Sean Smithin mukaan vaikutti häneen suuresti. Rowling valmistui vuonna 1987 keskinkertaisilla arvosanoilla.

### Tilapäisissä töissä ja Harry Potterin synty

Yliopiston jälkeen Rowling työskenteli sihteerinä tilapäisesti eri yrityksissä. Hän oli myös jonkin aikaa Lontoossa Amnesty Internationalilla töissä. Niihin aikoihin Rowling sai erään junamatkan aikana idean Harry Potterista ja velhokoulusta. Heti junamatkan jälkeen hän kirjoitti ideansa ylös ja jatkoi kirjoittelua huvikseen, kun aika kävi pitkäksi.

Rowlingin MS-tautia sairastanut äiti kuoli joulukuussa 1990. Pian sen jälkeen Rowling lähti Portugaliin opettamaan englantia. Maisemanvaihdos antoi mahdollisuuden uuteen elämään. Rowling asui Portossa.

Portugalissa Rowling kohtasi Jorge Arantesin, portugalilaisen toimittajaopiskelijan, ja he alkoivat pian seurustella. Yllättäen Rowling tuli raskaaksi, ja nuoret muuttivat yhteen Arantesin äidin luokse. Pian Rowling sai kuitenkin keskenmenon. Arantes kosi Rowlingia, ja he menivät naimisiin 16. lokakuuta 1992.

Pian Rowling tuli taas raskaaksi ja työskenteli aikaisempaa enemmän Potter-luonnostensa parissa. Lapsi syntyi 27. heinäkuuta 1993. Rowlingin ja Arantesin avioliitto oli kuitenkin varsin huonossa tilassa – riitoja oli paljon. Lopulta marraskuussa tilanne kärjistyi niin pitkälle, että Arantes heitti vaimonsa ulos kadulle. Rowling pääsi vähäksi aikaa ystäviensä luokse, sai tyttärensä Arantesin luota ja palasi Isoon-Britanniaan.

Rowling asettui asumaan lähelle sisartaan Edinburghiin Skotlantiin. Hänen isänsä oli mennyt uudelleen naimisiin varsin pian äidin kuoleman jälkeen, eikä hän halunnut kääntyä isänsä puoleen. Rowlingilla ei ollut työtä ja hän anoi toimeentulotukea. Uhkana oli lisäksi Arantes, joka saapui etsimään Rowlingia ja tytärtään siinä kuitenkaan onnistumatta. 

Edinburghissa Rowling työsti kirjoituksiaan istuen usein kahviloissa, erityisesti sukulaistensa omistamassa kahvila Nicholson’sissa. Vuonna 1994 hän löysi hiukan sihteerintyötäkin. Paljon Rowling ei voinut kuitenkaan ansaita, ettei olisi menettänyt tukia. Rowling pääsi opiskelemaan opettajakoulutukseen, sai pienen stipendin ja pystyi elättämään itsensä ja lapsensa ilman tukia. Hän sai myös avioeron miehestään 26. kesäkuuta 1995.

### Julkaisusopimus

Rowlingin käsikirjoitus edistyi Edinburghissa, ja hän lähetti sen kolme ensimmäistä lukua Christopher Littlen agentuuriin, joka edusti useita kirjailijoita, myös joitakin kuuluisiakin. Aluksi käsikirjoitus oli mennä hylättyjen käsikirjoitusten lokerikkoon, mutta pelastui virkailijan heränneen kiinnostuksen vuoksi. Vaikka agentuuri ei ollut yleisesti ottaen kiinnostunut lastenkirjallisuudesta, se lopulta hyväksyi Rowlingin asiakkaakseen, mikä luonnollisesti ilahdutti kirjailijaa.

Rowling lähetti agentuurille koko käsikirjoituksensa *[[Harry Potter ja viisasten kivi]]*. Siitä otettiin kolme kopiota, jotka lähetettiin kustantamoihin. Kaksitoista kustantajaa hylkäsi sen ennen kuin vastikään lastenkirjallisuusosaston perustanut Bloomsbury Publishing kiinnostui siitä. Se tarjosi käsikirjoituksesta 1 500 puntaa, jonka Rowling hyväksyi, sillä hänelle se oli iso raha. Kustantamo halusi kirjaan kirjailijan nimikirjaimet, jotta myynti olisi mahdollisimman hyvä: siellä uskottiin, etteivät pojat lukisi naiskirjailijan kirjoja. Nimikirjaimen **K** Rowling lainasi isoäitinsä nimestä *Kathleen*. Samalla tavalla myös P. L. Travers, menestysromaani ''Maija Poppasen'' kirjoittaja, aikoinaan häivytti tiedon naiskirjailijuudestaan.

### Valmistuminen opettajaksi

Käsikirjoituksen kulkiessa kustantamoissa Rowling opiskeli opettajaksi. Ensimmäinen harjoittelujakso oli erityisen rankka, ja Rowling sai siitä verrattain heikot arvosanat. Toisessa paikassa Rowling menestyi paremmin ja saavutti suosiota oppilaita innostavilla opetusmenetelmillään. Niinpä hän sai parhaat mahdolliset arvosanat. Rowling valmistui opettajaksi heinäkuussa 1996 ja sai pian paikan lähellä kotiaan sijaitsevasta koulusta. Työnsä ohessa hän kirjoitti toista kirjaansa *[[Harry Potter ja salaisuuksien kammio]]*. Rowlingia auttoi se, että hän sai 8 000 punnan stipendin Edinburgh Arts Councillta. Stipendirahoilla hän osti tietokoneen avukseen.

### Kirjailijanura

#### Harry Potter

*[[Harry Potter ja viisasten kivi]]* julkaistiin 26. kesäkuuta 1997. Sitä ei markkinoitu suuresti, mutta kirja sai varsin myönteisiä arvosteluja. Jotkut kuitenkin moittivat kirjaa. Tärkein käännekohta oli kuitenkin se, että kirjan Yhdysvaltain-oikeuksista käytiin tiukka huutokauppa. Hinta päätyi peräti 100&nbsp;000 dollariin, ja tämä herätti jo huomiota lehdistössä, joka nosti Rowlingin esiin köyhyydestä nousseena yksinhuoltajana. Korkealle noussut hinta varmisti myös sen, että kustantamon oli pakko nostaa kirja pinnalle, jottei kärsisi siitä tappiota. Ensipainos Yhdysvalloissa oli peräti 500&nbsp;000 kappaletta.

Kahden viikon päästä ensimmäisen kirjan ilmestymisestä Rowling luovutti toisen osan valmiin käsikirjoituksen kustantajalle, ja se julkaistiin seuraavana vuonna. Kuusi päivää toisen osan ilmestymisen jälkeen *[[Harry Potter ja viisasten kivi]]* oli noussut Britanniassa bestsellerlistan kärkeen. Vaikka rahaa virtasi Rowlingille vielä hitaasti, hän saattoi nyt ostaa asunnon. Rowlingista tuli kokopäiväinen kirjailija, mutta hän varjeli visusti yksityiselämäänsä.

*[[Harry Potter ja salaisuuksien kammio]]* julkaistiin vuonna 1998, ja jo seuraavan vuoden kesäkuussa Rowlingista tuli miljonääri. Kun kolmas kirja eli *[[Harry Potter ja Azkabanin vanki]]* ilmestyi 8. heinäkuuta 1999, se lisäsi hänen mainettaan ja varallisuuttaan. Hän osti 425 000 punnalla talon alakerran Edinburghista ja lahjoitti entisen asuntonsa yksinhuoltaja-ystävälleen. Rowling joutui olemaan varsin paljon erilaisilla kiertueilla ja myynninedistämistapahtumissa. Jotkin tilaisuudet muuttuivat suorastaan kaoottisiksi ihmisten innostuksen vuoksi. Rowlingille myönnettiin Exeterin yliopiston kirjallisuuden kunniatohtorin arvonimi.

Vuoden 1999 marraskuussa lehdissä nostettiin esiin Rowlingin epäonnistunut avioliitto, kun hänen entistä aviomiestään oli haastateltu. Lehtien toiminta suututti Rowlingia ja sai hänet suhtautumaan entistä varauksellisemmin julkisuuteen. Neljäs Harry Potter -kirja, *[[Harry Potter ja liekehtivä pikari]]*, julkaistiin kesällä 2000. Kirjassa esiintyvän toimittajan Rita Luodikon hahmo kuvaa Rowlingin elämäkerran kirjoittaneen Sean Smithin mukaan mitä ilmeisimmin Rowlingin kriittistä suhtautumista totuutta vääristelevään lehdistöön.

Elokuvateollisuus oli kiinnostunut Harry Potter -elokuvan tekemisestä kirjojen saaman suuren suosion vuoksi. Vuoden 1999 lopulla neuvottelut saatiin päätökseen. Warner Bros. sai oikeudet elokuvien tekoon ja niiden oheistuotteisiin, mutta Rowling piti itsellään vallan valvoa elokuvien sisältöä. Hän teki yhteistyötä ensimmäisten kahden elokuvan ohjaajan Chris Columbusin ja pääosanäyttelijöiden kanssa. Rowling oli mukana valvomassa, ettei käsikirjoitus olisi ristiriidassa kirjan tapahtumien kanssa.

Rowlingin vaatimuksesta elokuvassa säilyi brittiläinen sävy, eikä yhdysvaltalaisia näyttelijöitä juuri käytetty. Rowling joutui joustamaan vain siinä, että Yhdysvalloissa elokuvan nimeen tuli *philosopher*-sanan sijaan *sorcerer*-sana; ensiksi mainitun ilmauksen luultiin olevan liian vieras yhdysvaltalaisille. Kohtaukset, joissa ilmaus *Philosopher's stone* tai *Sorcerer's stone* mainittiin, kuvattiin kahteen kertaan.

Vuonna 2000 Rowling osti 4,7 miljoonalla punnalla kuusikerroksisen 1700-luvun talon Kensingtonista, Lontoosta. 

Vuoden 2001 alussa Rowling oli alkanut seurustella Neil Murrayn kanssa. Tämä oli ammatiltaan lääkäri, asui erossa vaimostaan ja oli Rowlingia kuusi vuotta nuorempi. Elokuvan *[[Harry Potter ja viisasten kivi (elokuva)|Harry Potter ja viisasten kivi]]* maailman ensi-illassa marraskuussa 2001 Murray oli Rowlingin seuralaisena. He avioituivat 27. joulukuuta 2001 yksityistilaisuudessa, joka pidettiin Rowlingin vastikään hankkimassa Killiechassie Housessa Pertshiressä.

Häiden jälkeen Rowling kirjoitti viidettä Harry Potter -kirjaa mutta suunniteltuun aikatauluun tuli viivästyksiä. Yhdysvaltalainen kirjailija Nancy Stouffer syytti Rowlingia oman kirjansa plagioinnista ja nosti häntä vastaan kanteen Yhdysvalloissa. Oikeusjuttu vei Rowlingin elämäkerran kirjoittaneen Sean Smithin mukaan paljon kirjailijan aikaa ja tarmoa, mutta oikeus ratkaisi jutun Rowlingin eduksi. Viidettä kirjaa hidasti Smithin mukaan sekin, että Rowling oli tullut raskaaksi. Lisäksi Rowlingilla oli kovia paineita aikaisempien kirjojen menestymisen vuoksi. Hän sai suostuteltua kustantajansa antamaan lisää aikaa kirjoittamiseen.

Rowling ehti kirjoittaa neljännen Potter-kirjan jälkeen kaksi sarjaan suoranaisesti kuulumatonta kirjaa: Harry Potter -kirjoissa mainitut *[[Huispaus kautta aikojen]]* ja *[[Ihmeotukset ja niiden olinpaikat (kirja)|Ihmeotukset ja niiden olinpaikat]]*. Rowling lahjoitti niistä saamansa palkkiot suoraan Comic Relief -hyväntekeväisyysjärjestölle. Hän lahjoitti muutenkin paljon rahaa hyväntekeväisyyteen, erityisesti yksinhuoltajaperheitä tukeville järjestöille, syöpäjärjestöille, MS-taudin tutkimukseen ja Työväenpuolueen tukemiseen.

Rowling synnytti toisen lapsensa, pojan, 23. maaliskuuta 2003. 21. kesäkuuta 2003 julkaistiin kauan odotettu Harry Potter -sarjan viides osa, *[[Harry Potter ja Feeniksin kilta]]*, joka oli aikaisempia kirjoja selvästi pidempi. Jaana Kaparin suomennoksessa on 1050 sivua. 

Tammikuussa 2005 Rowling synnytti kolmannen lapsensa, tyttövauvan.

*[[Harry Potter ja puoliverinen prinssi]]* julkaistiin maailmanlaajuisesti 16. heinäkuuta 2005. Suomennos ilmestyi 16. maaliskuuta 2006. Kuudennen kirjan jälkeen Rowling kertoi, että tulossa oli vielä seitsemäs Harry Potter -kirja, joka päättäisi sarjan. *[[Harry Potter ja kuoleman varjelukset]]* julkaistiin vuonna 2007. 

Vuonna 2009 Rowling muutti perheineen suureen, linnamaiseen 31 huonetta käsittävään 1600-luvulta peräisin olevaan 2,5 miljoonaa puntaa maksaneeseen The Whitehouse -nimiseen taloon Cramondiin, Edinburghin esikaupunkiin.  Syynä muuttoon oli se, etteivät mediat ja varsinkaan valokuvaajat jättäneet perhettä ja kirjailijaa rauhaan.

#### Harry Potterin jälkeen

Syyskuussa 2012 Rowlingilta julkaistiin romaani *[[Paikka vapaana]]*. Kirja on aikuisille suunnattu ja eroaa huomattavasti Harry Potter -sarjan tyylistä. Se kertoo englantilaisesta Pagfordin pienestä kylästä, jossa pidetään uudet vaalit. BBC tuotti kirjasta televisiosarjan, joka esitettiin HBO-kanavalla vuonna 2015.

Huhtikuussa 2013 Rowlingilta julkaistiin rikosromaani *[[Käen kutsu]]* salanimellä Robert Galbraith. Rowling paljastui kirjan tekijäksi saman vuoden heinäkuussa.

Cormoran Strike -sarjan toinen osa *[[Silkkiäistoukka]]* ilmestyi kesällä 2014, ja sen kolmas osa *[[Pahan polku]]* julkaistiin syksyllä 2015. Neljäs osa *[[Valkoinen kuolema (Cormoran Strike)|Valkoinen kuolema]]* julkaistiin 2018.

Kirjasarjaan perustuvaa televisiosarjaa *[[Strike (televisiosarja)|Strike]]* alettiin esittää Britanniassa elokuussa 2017. Tom Burke ja Holliday Grainger esittävät sarjan pääosia.

Rowling on myös hyvin aktiivinen twiittaaja ja hänellä on *[[Twitter]]*-mikroblogissa 14,4 miljoonaa seuraajaa (tieto 29. huhtikuuta 2018).

Rowlingin vuonna 2020 julkaistussa  Comoran Strike-sarjan rikosromaanissa *Levoton veri* esiintyy sarjamurhaaja, joka pukeutuu naiseksi houkutellakseen uhrejaan. Kriitikot katsoivat tämän vahvistavan haitallisia stereotypioita transnaisista saalistajina. The Daily Telegraph -lehden arvostelija totesi että kirjan opetus näyttää olevan: "älä koskaan luota mekkoon pukeutuneeseen mieheen."

## Mielipiteitä

### Transsukupuoliset ihmiset
Rowlingin näkemykset sukupuolesta ovat herättäneet kiistaa. Hän on kritisoinut itse ilmoitettua sukupuoli-identiteettiä, ja kriitikot ovat pitäneet häntä transfobisena. Häntä on kutsuttu TERF:iksi (transihmiset poissulkeva radikaalifeministi). Hän on kiistänyt nämä luonnehdinnat. 

Rowlingin näkemykset tulivat ensimmäisen kerran esiin vuonna 2018, kun hän tykkäsi twiitistä, jossa transnaiset kuvattiin "mekoissa oleviksi miehiksi". Hänen edustajansa sanoi, että hän oli tykännyt twiitistä vahingossa.

Vuoden 2020 esseessään Rowling totesi: "Kun avaat kylpyhuoneiden ja pukuhuoneiden ovet kenelle tahansa miehelle, joka uskoo tai tuntee olevansa nainen... avaat oven kaikille miehille, jotka haluavat tulla sisään." Rowling perusti Beira's Placen, seksuaalisen väkivallan uhrien kriisikeskuksen, joka sulkee transnaiset pois. Hän twiittasi "Hyvää terfmasta" vastauksena kehuihin. Yhdysvaltalaiset naisjärjestöt ovat todenneet, että 200 kunnassa, jotka sallivat transsukupuolisten käyttää naisten turvakoteja, väkivalta ei ollut lisääntynyt.

Rowling on kommentoinut X-tilillään esimerkiksi naiseuteen liittyvistä asioista, kuten siitä että kuukautiset koskettavat ainoastaan naisväestöä ja että nainen-sanaa ei saisi poistaa ihmisten sanavarastosta. Rowling uskoo, ettei "yksikään lapsi synny väärään kehoon" eikä ole huolissaan siitä, miten hänen vastustuksensa transoikeuksia kohtaan vaikuttaa hänen perintöönsä. Hän väittää, että cis-termi on "ideologista kieltä". Hänen mukaansa nuoret vaihtavat sukupuoltaan välttääkseen homofobiaa, vaikka detransitioaste on noin 0,5 %.

Kun Skotlannin viharikoslaki astui voimaan vuonna 2024, hän tahallaan käytti väärää sukupuolta useista transnaisista ja tarkensi: "Selvästi yllä mainituissa twiiteissä mainitut ihmiset eivät ole naisia ollenkaan, vaan miehiä, jokainen heistä." Hän sanoi "odottavansa innolla pidätystään". Skotlannin poliisi ei ryhtynyt toimiin.

Toukokuussa 2025 Rowling ilmoitti perustavansa J.K. Rowling Women's Fund -rahaston, jonka tavoitteena on hänen mukaansa tukea naisia rajoittamalla transsukupuolisten oikeuksia työpaikoilla, julkisessa elämässä ja naisille varatuissa tiloissa.

### Aseksuaalit ihmiset
Rowling ei usko aseksuaalien kohtaavan syrjintää eikä katso heidän kuuluvan HLBTQ-yhteisöön. Hän väitti, ettei aseksuaalisuutta ole olemassa, ja kuvaili aseksuaaleja heteroseksuaaleiksi, jotka eivät yksinkertaisesti halua seksiä.

Kansainvälisenä aseksuaalisuuden päivänä 2025 Rowling julkaisi infografiikan kehystäen päivän "valesorron päiväksi". Hän vertasi homojen tappamista homofobisissa maissa aseksuaaleihin, joita hän kuvaili heteroiksi, jotka "sivuutetaan kuoliaaksi". Hän myös sekoitti aseksuaalisuuden aromantiikkaan. Aseksuaaliaktivisti Yasmin Benoit, joka oli perustamassa kansainvälistä aseksuaalisuuden päivää, totesi, että "monien ensikosketus [kansainväliseen aseksuaalisuuden päivään] on nyt tapahtunut JK Rowlingin vihatessa sitä", ja kuvaili hänen näkemyksiään "acefobiaksi".

### Reaktioita mielipiteisiin
Daniel Radcliffe, Emma Watson, Eddie Redmayne ja muut Wizarding World -näyttelijät ovat kritisoineet Rowlingin näkemyksiä. Stephen Fry sanoi, että Rowling on saattanut "radikalisoitua TERF:ien toimesta". Helena Bonham Carter, Robbie Coltrane ja Ralph Fiennes puolustivat Rowlingia.

Rowling palautti Robert F. Kennedy -ihmisoikeuspalkinnon, kun sen puheenjohtaja kutsui hänen lausuntojaan "transfobisiksi". GLAAD kuvaili hänen kommenttejaan julmiksi ja transvastaisiksi.

Rowling on saanut kritiikkiä myös Harry Potter -elokuvien ja kirjojen eksklusiivisuudesta. Monet ovat kokeneet kirjoissa olevan rasistisia piirteitä, kuten esimerkiksi tummaihoisten hahmojen vähyys ja tummaihoisten hahmojen nimissä olevien sanojen mahdolliset piilomerkitykset. Tummaihoinen hahmo Kingsley Kahlesalpa (eng. Kingsley Shacklebolt) on yhdistetty fanien mielestä liian paljon orjuuteen.

Rowling on kertonut saaneensa tappouhkauksia sen jälkeen, kun hän on toistuvasti kiistänyt transsukupuolisten lasten olemassaolon, kyseenalaistanut transsukupuolisten naisten naiseuden ja verrannut sukupuolta vahvistavaa hoitoa lobotomioihin. Rowling on kertonut kokeneensa häirintää ja doksausta. Rowling kirjoittaa Cormoran Strike -rikosromaanisarjaansa salanimellä Robert Galbraith. Vuonna 2020 sosiaalisessa mediassa huomattiin, että nimi on sama kuin Robert Galbraith Heathilla, psykiatrilla joka kehitti sähkösokkihoitoja "parantaakseen" homoseksuaalisuutta. Rowlingin edustaja kiisti yhteyden.

## Tuotanto
### Lapset ja nuoret
#### ''Harry Potter'' -sarja
# 
# 
# 
# 
# 
# 
# 

#### Liitännäisteokset
* 
* 
* 
* 
* 
* 
* 
* 

### Aikuiset

#### Romaanit
* 

#### Cormoran Strike -sarja
# 
# 
# 
# 
# 
# 
# 
# 

## Muu toiminta
J. K. Rowling on lapsia ulos laitosoloista kotioloihin auttavan Lumos-hyväntekeväisyysjärjestön perustaja ja vaikuttaja. Vuonna 2019 julkaistu *Finding the way home* -elokuva on Lumosin innoittama.

Rowlingilla on myös hyväntekeväisyysrahasto Volant ja Anne Rowling Regenerative Neurology Clinic -klinikka, joka on maailman johtava multippeliskleroosin tutkimus- ja hoitokeskus.  

## Lähteet
* 

* wearelumos.org/who-we-are/jkrowling/

* imdb.com/title/tt10720568/

### Viitteet

## Aiheesta muualla

* J. K. Rowlingin viralliset kotisivut  (myös tekstiversiona ) 
* Kustannusyhtiö Tammen Harry Potter -sivut.
* Harry Potter Suomessa 1998–2008.  Helsingin Sanomat.
* Harry Potter -fanit.
* Hiltunen, J. O.: J. K. Rowling - Kuoleman näyttämön fantastiset värit. Vetus Et Nova 24.9.2012.
* ”There would be so much to tell her...” (Rowlingin haastattelu). The Telegraph.